‘હું એમાં આડો નહીં ઊતરું. તારી વાત સાચી છે દીકરા, કે માતા-પિતા બનવું એ પણ કળા છે. ભારતમાં ‘બાલમંદિરો’ ખાસ્સાં છે, પણ ‘બાપમંદિરો’ની એથી પણ વધારે જરૂર છે. આદર્શ બાળઉછેરની દ્રષ્ટિ કેળવાય એવું મા-બાપનું પણ ઘડતર થવું જોઈએ. સંતાનને આજ્ઞાધીન બનાવવાના દુરાગ્રહથી હજી પણ ભારતનાં મા-બાપો મુક્ત નથી. પણ બેટા, તું નિશ્ચિંત રહેજે. આપણા ઘરમાં તને તારી ઈચ્છા મુજબની જિંદગીનો નકશો કંડારવાની છૂટ રહેશે. એમાં રેખાઓ પણ તારી અને રંગો પણ તારા.’ ભક્તિપ્રસાદની આંખો બોલતાં-બોલતાં ભીની થઈ ગઈ !